Virallinen lehti nro C 304 , 02/10/1998 s. 0038



KIRJALLINEN KYSYMYS E-0139/98 komissiolle esittäjä(t): Michl Ebner (PPE) (30. tammikuuta 1998) Aihe: Tupakoinnin vastainen toiminta Ottaen huomioon, että komissio hyväksyi 21. huhtikuuta 1995 Euroopan parlamentin ja neuvoston päätöksen vuosina 1995 - 1999 toteutettavasta syövän torjuntaan tähtäävästä toimintaohjelmasta, jossa painotetaan erityisesti tupakoinnin merkitystä suurimpana syövän syntymiseen liittyvänä riskitekijänä ja jossa kehotetaan ryhtymään tupakoinnin vastaisiin toimiin syöpään sairastumisen ehkäisemiseksi. Ottaen huomioon, että uusimpien tietojen mukaan on olemassa erittäin suuri vastaavuus syöpään sairastuneiden tai syövästä johtuneiden kuolemantapauksien ja elintapojen välillä ja että tupakoinnin voidaan katsoa aiheuttaneen 30 prosenttia todetuista syöpätapauksista, vaikka raakatupakkaa koskevasta markkinajärjestelystä annetussa asetuksessa N:o 2075/92 esitetään perustettavaksi tupakkaa koskeva yhteisön tutkimus- ja tiedotusrahasto. Tupakointi on siis yleisin vältettävissä oleva kuolinsyy unionissa. Ottaen huomioon, että Euroopan unionista tehdyn sopimuksen mukaan terveyden suojelua koskevat vaatimukset kuuluvat osana yhteisön muuhun politiikkaan, yhteinen maatalouspolitiikka mukaan lukien. Ottaen huomioon, että tupakan markkina-avustuksista aiheutuneiden menojen suuruus on edelleen 817 miljoonaa ecua. Tämän vuoksi esitän seuraavat kysymykset: 1. Aikooko komissio ehdottaa parlamentille ja neuvostolle raakatupakan avustustoimenpiteiden lopettamista? Aikooko se ehdottaa, että näin vapautuvat varat sijoitettaisiin terveyden suojeluun? 2. Eikö komission mielestä olisi asianmukaista asettaa tupakkatuotteille uusi supervero, josta saadut varat voitaisiin käyttää syöpäsairauksien tutkimukseen? Varoja voitaisiin pitää myös osittaisena korvauksena siitä suuresta kansantaloudellisesta vahingosta, jonka tupakkatuotteiden nauttimisen voidaan katsoa aiheuttavan. Lisäksi tällainen toimenpide olisi sopusoinnussa parlamentin ehdottaman tupakan hinnankorotuksen ja harmonisoinnin puitteissa toteutettavan tupakkaveron vähimmäistason asettamisen kanssa. Kuten parlamentti on todennut, hinnalla voi olla huomattava vaikutus tupakkatuotteiden kulutukseen. Lisäksi hinta on tärkeä instrumentti tupakkatuotteiden kulutusta säätelevässä politiikassa. 3. Millaisia toimenpiteitä aiotaan toteuttaa syöpäsairauksien syiden poistamiseksi ja millaisia hankkeita tupakoimattomuuden edistämiseksi on aiottu toteuttaa syövän vastaisen toiminnan konkretisoimiseksi? Komission jäsenen Pádraig Flynnin komission puolesta antama vastaus (1. huhtikuuta 1998) 1. Komissio antoi 22. tammikuuta 1998 ehdotuksen raakatupakka-alan yhteisen markkinajärjestelyn muuttamisesta. ((KOM(98) 19, lopullinen. )) Tämä teksti on toimitettu Euroopan parlamentille ja neuvostolle. Vuoden 1997 alussa julkaisemansa raportin mukaisesti - neuvosto ja parlamentti suhtautuivat tämän raportin päätelmiin myönteisesti - komissio ehdottaa tammikuussa 1998 antamassaan tekstissä, että yhteisön tukea annettaisiin edelleen tupakanviljelylle ja että järjestelmää muutettaisiin perusteellisesti laadun parantamiseksi. Komissio ehdottaa myös, että kansanterveyden ja ympäristön asettamat vaatimukset otettaisiin paremmin huomioon. Komissio korosti, että tätä varten olisi kaksinkertaistettava yhteisön tupakka-alan tutkimusta ja tiedotusta koskevat talousarviovarat. 2. On totta, että hinnoilla voi olla vaikutusta tupakkatuotteiden kulutukseen. Päättäessään hyväksyä järjestelmän, jossa tupakkatuotteilla on sisämarkkinoilla vähimmäisveroaste, neuvosto päätti järjestelmästä, jossa suositaan näiden tuotteiden vapaata hinnanmuodostusta. Muista valmistetun tupakan kulutukseen kohdistuvista veroista kuin liikevaihtoveroista 27. marraskuuta 1995 annetun neuvoston direktiivin 95/59/EY ((EYVL L 291, 6.12.1995. )) mukaisesti valmistajat voivat vapaasti määrätä vähittäismyynnissä enimmäishinnat kaikille tuotteilleen jokaisessa jäsenvaltiossa, jossa näitä tuotteita myydään kulutukseen. Viranomaiset voivat vapaasti määrätä tuotteiden epäsuoran verotuksen määrästä, mikäli ne noudattavat vähimmäisverotusmääristä annettuja säännöksiä, joita on esitetty savukkeiden verojen lähentämisestä 19. lokakuuta 1992 annetussa neuvoston direktiivissä 92/79/ETY ja muun valmistetun tupakan kuin savukkeiden verojen lähentämisestä 19. lokakuuta 1992 annetussa neuvoston direktiivissä 92/80/ETY. ((EYVL L 316, 31.10.1992. )) Näin ollen jäsenvaltioiden tehtävänä on ottaa huomioon maansa tilanne, terveysseikat sekä muut tekijät, kuten petokset, verotuksen määrästä päättäessään. Komissio ei tällä hetkellä aio ehdottaa lisäveroja tupakkatuotteille. Jäsenvaltiot voivat kuitenkin vapaasti määrätä tupakkatuotteille muita epäsuoria veroja erityistarkoituksiin, jos nämä verot ovat valmistevero- ja arvonlisäverotarkoituksiin sovellettavien verosääntöjen mukaisia verotusperustan, verojen laskennan, verotettavuuden ja verovalvonnan määräämisen osalta. 3. Yhteisön syöväntorjuntatoimet tapahtuvat osana Eurooppa syöpää vastaan -ohjelmaa. Ohjelmaan kuuluu aloitteita, joilla tiedotetaan väestölle tupakoinnin vaaroista ja pyritään valistamaan väestöä tässä suhteessa. Tämän ohjelman avulla on rahoitettu useita ehkäisyprojekteja, ja tiedot vuosina 1996 ja 1997 rahoitetuista projekteista lähetetään suoraan arvoisalle parlamentin jäsenelle ja parlamentin pääsihteeristöön. Näiden tietojen lisäksi lähetetään tietoa yhteisön tupakka-alan tutkimus- ja tiedotusrahaston kautta rahoitetuista tiedotusprojekteista.